আর হেমন্তকালের প্রকৃতি আষাঢ়-শ্রাবণ কিংবা ভাদ্র মাসের মতো নয় যে অঝোর ধারায় বৃষ্টি পড়বে, তাই পথঘাটও এ সময় থাকে শুকনো। কিন্তু গ্রীষ্মের মতো গরমের কোনো তাপ এ সময় অনুভব করা যায় না। এ সময়ে ফসলে ফসলে ছড়িয়ে থাকে মাঠ-ঘাট-বন বাদাড়। মহান আল্লাহর সৃষ্টির সকল জীবের মাঝে দেখা যায় চঞ্চলতা। শীত, গ্রীষ্ম কিংবা বর্ষার মতো হেমন্ত তীব্র, প্রখর অথবা মুখরা নয়, তাই হেমন্তকে আলাদা করে দেখা যায় না, এটি কেবলমাত্র অনুভবের বিষয়। বসন্তের তীব্র ফুলের গন্ধ, পাখির গান অথবা গ্রীষ্মের খরতাপ, বৈশাখী ঝড় কিংবা বর্ষার ভরা নদী-নালা, ঘনঘোর বরষায় দিনব্যাপী ঝমঝম বৃষ্টির মতো করে হেমন্ত জানান দেয় না ‘আমি এসে গেছি’ বলে। যদিও হেমন্তে থাকে না পাখির গুঞ্জন, বর্ষার রিমঝিম শব্দ, কোকিলের কুহু কুহু গান। চোখ জুড়ানো মন মাতানো ফুলের বাহার না থাকলেও ফুলের সৌরভে সুরভিত হয় হেমন্তের দিনগুলো। এ ঋতুতে ফোটে গন্ধরাজ, মল্লিকা, শিউলি, শাপলা, পদ্ম, কামিনী, হিমঝুরিসহ নাম না-জানা হরেক রকম ফুল। বসন্তকে ঋতুর রাজা বলা হয়। বিপরীতে হেমন্তই কিন্তু ঋতুর রাণী।